**МОНГОЛ УЛСЫН ИХ ХУРЛЫН 2020 ОНЫ ХАВРЫН ЭЭЛЖИТ**

**ЧУУЛГАНЫ ХУУЛЬ ЗҮЙН БАЙНГЫН ХОРООНЫ**

**5 ДУГААР САРЫН 12-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-2 |
| 2 | Дэлгэрэнгүй тэмдэглэл | 3-5 |
| 1.Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Галт зэвсгийн тухай хуульд нэмэлт оруулах тухай болон Эрдэнэсийн сангийн тухай хуульд өөрчлөлт оруулах тухай хуулийн төслүүд/Санал, дүгнэлтээ Аюулгүй байдал, гадаад бодлогын байнгын хороонд хүргүүлнэ, анхны хэлэлцүүлэг/ | 3-5 |

***Монгол Улсын Их Хурлын 2020 оны хаврын ээлжит***

***чуулганы Хууль зүйн байнгын хорооны***

***5 дугаар сарын 12-ны өдөр*** ***/Мягмар гараг/-ийн***

***хуралдааны товч тэмдэглэл***

Хууль зүйн байнгын хорооны дарга Х.Нямбаатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 15 цаг 31 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: О.Батнасан, Л.Оюун-Эрдэнэ;*

*Эмнэлгийн чөлөөтэй: Л.Мөнхбаатар, Ц.Мөнх-Оргил;*

*Тасалсан: Ж.Батзандан, Ж.Ганбаатар, Б.Дэлгэрсайхан, Н.Учрал, С.Эрдэнэ.*

***Нэг.******Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Галт зэвсгийн тухай хуульд нэмэлт оруулах тухай болон Эрдэнэсийн сангийн тухай хуульд өөрчлөлт оруулах тухай хуулийн төслүүд/****Санал, дүгнэлтээ Аюулгүй байдал, гадаад бодлогын байнгын хороонд хүргүүлнэ,* ***анхны хэлэлцүүлэг/***

Хэлэлцэж буй асуудалтай холбогдуулан Засгийн газрын Хэрэг эрхлэх газрын Тэргүүн дэд дарга Б.Ганбат, мөн газрын Хууль, эрх зүйн газрын дарга Н.Мягмар, Тагнуулын ерөнхий газрын Тамгын газрын дарга Э.Эрдэнэ, мөн газрын Захиргаа, эрх зүйн хэлтсийн дарга Б.Нармандах, Төрийн нууцын хэлтсийн дарга С.Сэргэлэн, Хэлтсийн дарга Б.Батбаяр, Төрийн тусгай хамгаалалтын газрын дарга П.Батаа, мөн газрын Захиргаа, хүний нөөцийн хэлтсийн дарга Т.Батбилэг, ахлах ажилтан Э.Ариунаа нар оролцов.

Хуралдаанд Улсын Их Хурлын Хууль зүйн байнгын хорооны ажлын албаны ахлах зөвлөх М.Үнэнбат, зөвлөх Б.Баярмаа, Б.Хонгорзул, референт Н.Монголмаа нар байлцав.

*Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.*

**Х.Нямбаатар**: Улсын Их Хурлын гишүүн Х.Нямбаатарын гаргасан, Төслийн 1 дүгээр зүйлийг дор дурдсанаар өөрчлөн найруулж, 1, 2 дугаар зүйл болгох:

1 дүгээр зүйл. Эрдэнэсийн сангийн тухай хуулийн 17 дугаар зүйлийн 2 дахь хэсгийг доор дурдсанаар өөрчлөн найруулсугай:

2/Эрдэнэсийн сангийн харуул, хамгаалалтыг Төрийн тусгай хамгаалалтын газар эрхлэн гүйцэтгэнэ.

2 дугаар зүйл. Эрдэнэсийн сангийн тухай хуулийн 18 дугаар зүйлийн 3 дахь хэсгийг хүчингүй болсонд тооцсугай гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Х.Нямбаатар Аюулгүй байдал, гадаад бодлогын байнгын хорооны хуралдаанд танилцуулахаар тогтов.

Хуралдаан 9 минут үргэлжилж, 19 гишүүнээс 10 гишүүн ирж, 52.6 хувийн ирцтэйгээр 15 цаг 40 минутад өндөрлөв.

Тэмдэглэлтэй танилцсан:

ХУУЛЬ ЗҮЙН БАЙНГЫН

ХОРООНЫ ДАРГА Х.НЯМБААТАР

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН 2020 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 5 ДУГААР САРЫН 12-НЫ ӨДӨР**

**/МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Х.Нямбаатар**:Байнгын хорооны эрхэм гишүүдийн энэ өдрийн амгаланг айлтгая.

Байнгын хорооны гишүүдийн ирц бүрдсэн тул Хууль зүйн байнгын хорооны 2020 оны 5 дугаар сарын 12-ны өдрийн хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя.

Нэгдүгээрт, Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Галт зэвсгийн тухай хуульд нэмэлт оруулах тухай болон Эрдэнэсийн сангийн тухай хуульд өөрчлөлт оруулах тухай хуулийн төслүүд./Санал дүгнэлтээ Аюулгүй байдал, гадаад бодлогын байнгын хороонд хүргүүлнэ/

Хэлэлцэх асуудалтай холбогдуулан саналтай гишүүн байна уу?

Алга байна. Хэлэлцэх асуудлаа баталлаа.

***Нэг.Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Галт зэвсгийн тухай хуульд нэмэлт оруулах тухай, Эрдэнэсийн сангийн тухай хуульд өөрчлөлт оруулах тухай хуулийн төслийн анхны хэлэлцүүлгийг хийе.***

Хэлэлцэж байгаа асуудалтай холбогдуулан Засгийн газрын Хэрэг эрхлэх газрын Тэргүүн дэд дарга Б.Ганбат, мөн газрын Хууль, эрх зүйн газрын дарга Н.Мягмар, Тагнуулын ерөнхий газрын Тамгын газрын дарга Э.Эрдэнэ, мөн газрын Захиргаа, эрх зүйн хэлтсийн дарга Б.Нармандах, Төрийн нууцын хэлтсийн дарга С.Сэргэлэн, Хэлтсийн дарга Б.Батбаяр, Төрийн тусгай хамгаалалтын газрын дарга П.Батаа, мөн газрын Захиргаа, хүний нөөцийн хэлтсийн дарга Т.Батбилэг, ахлах ажилтан Э.Ариунаа нар оролцов.

Хэлэлцэж байгаа асуудалтай холбогдуулж асуух асуулттай гишүүд байна уу? Алга байна.

Энэ хоёр өөрчлөлтийн тухайд ийм байгаа юм. Эрдэнэсийн сангийн тухай хуульд Монголбанкны Ерөнхийлөгч, Төрийн тусгай хамгаалалтын газар хамтарч Эрдэнэсийн сангийн хамгаалалтыг батална гээд Эрдэнэсийн сангийн харуул хамгаалалтын байдалд Цагдаагийн төв байгууллага хяналт тавина гэсэн ийм заалт байсан. Тэгээд энэ 2 байгууллага салж байгаатай холбогдуулаад Эрдэнэсийн сангийн хамгаалалтыг Төрийн тусгай хамгаалалт тавихаар хоёрдмол биш нэг утгатай зохицуулалтыг оруулж ирж байгаа.

Галт зэвсгийн тухай хуульд байлдааны зориулалттай галт зэвсэг гээд 8 дугаар зүйл байгаа. Тэгээд 8 дугаар зүйлийн 1-т, байлдааны зориулалттай галт зэвсэгтэй холбогдсон харилцааг энэ хуулиар зохицуулахгүй, бусад улсаас Монгол Улсад төрийн өндөр хэмжээний айлчлал хийхэд эсхүл энхийг дэмжих ажиллагааны хээрийн сургууль дадлагыг Монгол Улсад зохион байгуулахад олон улсын байгууллага, гадаад улсын өмчлөлийн галт зэвсэг сумыг Монгол Улсын хилээр нэвтрүүлэх болон Тагнуулын ерөнхий газрын дарга гээд таслал тавиад, энэ байгууллага салж байгаатай холбогдуулж, Төрийн тусгай хамгаалалтын газрын даргын болон Батлан хамгаалахын асуудал эрхэлсэн Засгийн газрын гишүүний хүсэлтийг үндэслэн Хууль зүйн асуудал эрхэлсэн Засгийн газрын гишүүн улсын хилээр нэвтрүүлэх зөвшөөрөл олгоно оо гэсэн ийм зохицуулалт орж ирж байгаа. Өөрөөр хэлбэл гаднаас галт зэвсэг оруулж ирэх зөвшөөрлийг Төрийн тусгай хамгаалалтын газрын даргын хүсэлтийг үндэслэж оруулж ирэх ийм боломжийг нээж өгч байгаа. Эрдэнэсийн сангийн тухай хуульд Төрийн тусгай хамгаалалт Эрдэнэсийн сангийн харуул хамгаалалтыг эрхлэн гүйцэтгэнэ гэсэн ийм зохицуулалт оруулж ирж байгаа.

Асуух асуулттай гишүүд байна уу? Алга байна.

Ажлын хэсгээс тусдаа гаргасан миний санал байгаа. Үүнийг би та бүхэнд уншаад сонсгоё.

Төслийн 1 дүгээр зүйлийг дор дурдсанаар өөрчлөн найруулж, 1, 2 дугаар зүйл болгох:

1 дүгээр зүйл. Эрдэнэсийн сангийн тухай хуулийн 17 дугаар зүйлийн 2 дахь хэсгийг доор дурдсанаар өөрчлөн найруулсугай:

2/Эрдэнэсийн сангийн харуул, хамгаалалтыг Төрийн тусгай хамгаалалтын газар эрхлэн гүйцэтгэнэ.

2 дугаар зүйл. Эрдэнэсийн сангийн тухай хуулийн 18 дугаар зүйлийн 3 дахь хэсгийг хүчингүй болсонд тооцсугай.

Саяны гаргасан саналаар санал хураалт явуулъя.

Санал хураалтад оролцсон гишүүдийн 60.0 хувийн саналаар уг санал дэмжигдлээ.

Байнгын хорооны санал, дүгнэлтийг Аюулгүй байдал, гадаад бодлогын байнгын хороонд миний бие өөрөө танилцуулъя.

Хууль зүйн байнгын хорооны энэ өдрийн хуралдаанаар хэлэлцэх асуудал хэлэлцэж дууссан тул Байнгын хорооны хуралдааныг хаасныг мэдэгдье.

Гишүүдэд баярлалаа .

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧ Д.ЦЭНДСҮРЭН